Muhuyi Magaji wani ɗan siyasa ne kuma ɗan gwagwarmaya mai rajin yaƙi da cin hanci da rashawa a jihar Kano da kare hakkin dan Adam. Al’ummar jihar Kano sun fara sanin sunan Muhuyi Magaji Rimin Gado, a cikin shekarar 2010 lokacin da ya gurfanar da gwamnatin jihar Kano ƙarƙashin jagorancin Gwamna Malam Ibrahim Shekarau a gaban kuliya, bisa nuna ƙin amincewarsa da naɗin ƴan siyasa a matsayin kantomomin riƙo, wanda hakan ya saɓa da doka. Muhuyi Magaji ya shigar da ƙarar ne yana neman kotu ta yi fassara kan sashi na Hamsin da Takwas karamin sashi na daya wanda ya baiwa gwamna da majalisa damar nada shugabannin kananan hukumomi, wanda a cewar mai karar, ta ci karo da sashi na Bakwai karamin sashi na daya a kundin tsarin mulkin Nigeria na shekarar 1999. Muhuyi Magaji ya yi nasara akan gwamnatin jihar Kano, inda mai shari’a Muhammad Sadi Mato ya umarci gwamnan jihar Kano da kwamishinan shari’a da su nada mutanen da za su riki ragamar kananan hukumomin jihar Kano 44 har zuwa lokacin da hukumar zaben jihar za ta iya gudanar da zabe nan da dan lokaci.